16. s.e. trinitatis Høstgudstjeneste

Salmer:

Septembers himmel er så blå
728 Du gav mig o herre
Æbler lyser rødt 
-
(809 Tanderup)
(Interludium ved Harald)
Interludium Eva v. nadver
730 Vi pløjed og vi såed. 




Prædiken:

(Fødsel og død, Høst  Død og fødsel)

”Herre, havde du været her, var min bror ikke død”

”Kunne han, som åbnede den blindes øjne, ikke også have gjort, at Lazarus ikke var død?”

De mirakler, som Jesus har gjort, bliver anledning til tvivl, når Jesus ikke bruger sine gaver, som folket forventer. 

I den tid hvor Johannesevangeliet blev skrevet, et godt stykke efter fortællingen fandt sted, er det nogle lignende spørgsmål der præger den unge kristne menighed. Hvis Jesus virkelig var messias, hvordan kunne jøderne så slå ham ihjel? Hvis han virkelig var Guds Søn, hvorfor drev han så ikke romerne ud og genskabte oldtidens Israel? Hvis Jesus var almægtig, ligesom sin Far, hvorfor er verden så stadig i ruiner, fyldt med mærke, krig og ødelæggelse?

Jesus har ingen skrupler med at minde Martha om, at hun skal se Guds herlighed, hvis bare hun tror. Også selvom hun tydeligvis havde tro på Jesus, der ikke har levet op til hendes og Marias tillid. 

Det handler om at folket skal komme til at tro på Jesus, og i den sags tejenste var det mere profitabelt at lade Lazarus dø, end blot at lave endnu en helbredelse. 

-
For 2 uger siden hørte vi fortællingen om Jesu helbredelse ved Bethesdas søjlegang. 

Vi har hørt om hvordan han bragte liv til de lamme, syn til de blinde og befriede folket fra deres dæmoner. 

I dag mødes vi to søstre, Martha og Maria.

Søstrene har ikke bare hørt om de mirakler, der finder sted hvor end Jesus går hen. Maria har set dem med egne øjne. De aså dem for hvad de var; beviser på den magt og det budskab, som Jesus havde. De så miraklerne være de tegn, der ledte folket til at tro på Jesu rolle og det budskab, han prædikede.

Miraklerne tjente deres funktion. Martha og Maria havde set dem, og de var kommet til tro på deres Messias. Men da tiden kommer, hvor den tro burde være en sikkerhed, når de kunne drage fordel af at kende Jesus, da knækker filmen. 

Det viser sig, at bare fordi man tror på Jesus, så betyder det ikke at man kan undgå lidelse og død. 

Jesus giver dem ringe trøst. Han kommer for sent, og da han endelig kommer, taler han i gåder.
-
Jesus siger: ” Jeg er opstandelsen og livet; den, der tror på mig, skal leve, om han end dør. Og enhver, som lever og tror på mig, skal aldrig i evighed dø”

Hvad mener han egentlig? For i rent menneskelig forstand var Lazarus jo død. Men det evige liv afhænger ikke af, om kroppen lever eller dør – det handler om at have et fællesskab med Kristus. Selvom Lazarus’ krop er gået bort, lever han stadig videre i Jesu øjne. Han er stadig en del af fællesskabet, uanset om han trækker vejret eller ej. Derfor er det heller ikke mærkeligt for Jesus at kalde på en af sine egne og opleve, at vedkommende lytter – selvom det jordiske liv var forbi.

Generelt er alle sygdomme og dårligdomme ikke det, det handler om for Jesus. For ham ville det være misforstået, hvis han helbredte alverdens syge mennesker, men ikke en eneste kom til tro på Gud og hans kommende Rige. 

For det handler ikke om at behandle symptomer, men om at komme det underlæggende problem til livs: Menneskets frygt for døden. 

Som afslutning på mine teologiske studier, skrev jeg mit speciale i J.R.R. Tolkiens samlede værker. Det er ikke en lille opgave, skal jeg hilse og sige. For måske kender de fleste til Hobbitten og Ringenes Herre, lidt færre kender til hans posthumt udgivne Silmarillion, som han arbejde på gennem hele sit liv. Men ud over de værker, er der en afsindig mængde kladder, gemte og glemte papirer, iterationer og færdige og ufærdige historier, der ikke nåede at se dagens lys, før Tolkien gik bort i 1973. 

Men jeg besluttede mig for at skrive om det hele, fordi jeg gik ud fra, at jeg, ved at indtage alt det materiale, som i dag er tilgængeligt, kunne finde en rød tråd, der kunne lede til en større sammenhæng, end den, der lod sig finde i Ringenes Herre alene. 

Måske kunne jeg, når jeg læste igennem hele materien, få et bedre billede af hvad Tolkien, som en indædt og hengiven katolik, tænkte om menneskets natur og vores forhold til den verden, som vi er blevet sat i. 

Jeg kom frem til en række konklusioner og grunden til at jeg i dag bringer mit speciale op, er at dagens evangelium rammer ind på noget af det, som viste sig at være det centrale tema i hele Tolkiens forfatterskab. 

Menneskets forhold til Døden. 

I Tolkiens verden blev menneskets i begyndelsen skabt med den gave, at de ikke levede evigt. Det kan for os lyde mere som en forbandelse end en velsignelse, men det var nu også Tolkiens pointe. Nogle væsner blev skabt med evigt liv, som elverne, der, fra den dag de kommer til verden, er bundet til dens skæbne, indtil jorden engang går under. De kan ikke forlade verdens møje og slid, og efter tusindvis af år begynder verden for dem at føles, som et kaos af evig forandring. 

Bare tænk på hvordan du selv har udviklet dit forhold til årstidernes skiften. Da du var 5 år gammel, havde du kun oplevet 4 juleaftner. Et år var en femtedel af dit liv, og føltes langt og fyldt med uendelig ventetid, før der endelig var sommerferie, fødselsdag eller jul.
Da du var 15, føltes året på en måde lidt kortere. Dagene havde måske også fået mere indhold, men sommeren blev, på en måde, mindre speciel, og du er blevet vandt til årshjulet, der ruller derudaf. Et år er nu blot en 15.del af dit liv.

Da du bliver 50, begynder livet virkelig at suse forbi. Dine børn og måske endda børnebørn vokser så hurtigt, at det er svært at følge med. Julen er noget, der skal planlægges i god tid, for, før man ved af det, er det igen blevet december, og så er der ikke længe inden den store dag står for døren. Et år er nu en 50enstyvende del af dit liv. Det er nærmest ingenting, 2% af den oplevelse, som du bærer med dig. 

Året skrumper, dagene flyver hurtigere og hurtigere, og samfundet, som virkede så solidt i din barndom, buldrer i dag derudaf med en fart, som ikke er til at få greb om. 

Men hvad når du lever til at blive 100, eller 200? Hvad hvis du kunne leve i 1000 år eller 10.000? I et evigt liv her på jorden, ville du med tiden opleve, hvordan træer springer op ad jorden, for blot at rådne og dø. Hvordan tusindvis af generationer kommer og går og meningen og værdien med det enkelte korte liv, begynder at løbe ud i tidens tåger. Det hele bliver til sand og muld og ruiner. 

Sådan et liv var ikke Guds ønske for menneskeheden. Vi blev sendt til verden, for at leve med formål og mening i 60-80 år, hvorefter vi blev kaldt tilbage til vores far, i den virkelighed evighed, som ikke røres af tidens fortærende magt. 

Og, i begyndelsen, da var mennesket glade for den ordning. Det var deres vilkår, og de nød deres tid i verden, medens de i alderdommen kunne se frem til at komme tilbage til kærlighedens fødested. 

Indtil det en dag gik galt. 

For en dag dukkede fristeren op blandt menneskene. 
Han så deres tilværelse, og gav udtryk for sin medlidenhed med deres korte gang på jorden. ”I er mægtige, men hvad nytter al jeres arbejde, hvis I alligevel ikke er i live til at værdsætte frugterne af jeres arbejde?”

Pludselig virkede døden ikke som en længe ventet gave, men som et mørkt bagtæppe. En nådesløs grænse, der afholdt mennesket fra at udføre deres vilje og fangede den enkelte i et kort og afstumpet liv, isoleret til en lille skrøbelig bobbel i et stort og glorværdigt hav, som de aldrig ville få mulighed for at udforske. 

Og da døden blev uhyggelig, blev tiden, der ellers havde fået dem til at værdsætte øjeblikket, til en fjende, der måtte bekæmpes for enhver pris. 

I stedet for at bygge, skabe og leve i nydelse af verdens skønhed, blev livet nu en kamp mod tiden, med magten og effektiviteten, som det evige mål og redskab. 

Vi fik vendt op og ned på dødens gave, og ønskede nu hellere det evige liv i verden, frem for at skulle vende tilbage til Herren.

Det blev anledning til at tage de nemme løsninger, at springe over, hvor gærdet var lavest og slække på standarderne, hvis det betød, at vi kunne opnå bare en smule mere, før dødens skygge bankede på døren. 

-
Sådan var det i Tolkiens verden, men kan vi ikke være enige om, at det ikke er alt for langt fra den hverdag og virkelighed, vi kender alt for godt?

Da jeg, for nogle minutter siden sagde, at dødeligheden kunne være en gave, havde du da ikke en lidt harm fornemmelse? 
Som om jeg skulle være en af de mærkelige og irriterende præster, der prøver at trøste det sørgende menneske, ved at forkynde at det hele er Guds plan?

Fik vi ikke lidt en smag på den uretfærdighed, som måtte være følt af Marta og Maria og deres venner, da Jesus lod deres bror Lazarus dø, selvom han kunne have reddet ham?

Vi frygter døden og Gud selv siger at Døden er den sidste fjende, så hvorfor vil han ikke hjælpe os, når vi kalder efter hjælp?

Måske er det fordi vi har lagt vores frygt det forkerte sted. Vi frygter vores kropslige død, mere end vi frygter en evighed på en planet, der hvirvler hurtigere og hurtigere rundt om solen. 

Fordi vi ikke forstår, at Guds ikke skabte os til udødelighed. 
Han skabte os til evigt liv, og det er ikke det samme. 

Han skabte os til at leve i fællesskab med ham, i et Rige, hvor tiden ikke viser sine skarpe tænder. For Gud, er Døden ikke at forlade sin krop, men at forlade det fællesskab, som vi egentlig længes efter, dybt i vores gudskabte hjerter. 

Så, hvorfor virker Jesus til at være så nonchalant omkring Lazarus’ bortgang? Måske er det fordi han ved, at det ikke er enden, og måske glæder han sig over det, fordi han i dagens fortælling fik anledning til at vise os, hvad det evige liv i virkeligheden er. 

Ære være Faderen og Sønnen og Helligånden, som det var i begyndelsen, således også nu og altid og i al evighed. Amen«


Beskeder:

Nørre Aaby:
· Gudstjeneste 10:30 Nørre Aaby Gitte Lorentzen

Føns: 
· Nadver og messesang
· Indsamling: Kirkens korshær 88244
· Gudstjeneste 10:30 Nørre Aaby Gitte Lorentzen
· Foredrag: 8. Oktober 19:30 AW Tolkien
· Tak til Harald Haugaard

Tanderup: 
· Gudstjeneste Gelsted 11:00 Kim

